Les persones que vulguin participar en el programa d'acompanyament (mentors) treballaran en un grup d'acollida format com a mínim per tres persones.
El Programa Català de Refugi (PCR), impulsat pel Departament de Treball, Afers Socials i Famílies, es basa en la voluntat de la Generalitat de complir amb el deure legal i humanitari d'acollir les persones refugiades.
Suposa un canvi de model respecte al programa estatal d'acollida.
Té dos objectius: atendre les necessitats bàsiques de les persones acollides i ajudar-les a assolir una independència social i laboral, facilitant l'exercici de la plena ciutadania.
Aquesta iniciativa pren com a referència les millors experiències en matèria d'integració sociolaboral (com les del Canadà, el Quebec o Islàndia) i també l'experiència acumulada a Catalunya en qüestions de mentoria social amb joves ex-tutelats, persones grans o immigrants.
El programa s'implanta en col·laboració amb la ciutadania, la societat civil i el món local, supervisat per la Junta de Refugi, un òrgan on participen l'administració, les entitats socials i persones de reconegut prestigi.
Acolliment al Programa Català de Refugi
S'hi poden acollir les persones refugiades que hagin acabat el programa estatal sense haver assolit una autonomia personal suficient tot i que, excepcionalment, atén també persones refugiades que hagin deixat el programa estatal per altres raons justificades i que es trobin en situació d'exclusió social.
Els beneficiaris han d'estar empadronats a Catalunya i amb ingressos anuals per sota de la Renda Mínima d'Inserció en els 12 mesos anteriors.
Compromisos de les persones beneficiàries
Seguir un Pla Individual d'Activitat, per fomentar la seva autonomia a partir de:
•L'aprenentatge de la llengua: compromís a aprendre les llengües catalana i castellana.
•L'orientació i inserció laboral: compromís a seguir les activitats d'orientació, formació i inserció laboral del Programa.
•La participació social: compromís a participar en activitats del Pla que ajudin a establir vincles socials amb les persones i entitats del seu entorn.
El Programa inclou un ajut econòmic que s'atorga a través d'una convocatòria pública, i que serveix per garantir les necessitats bàsiques: habitatge, subministraments, alimentació, roba, medicines, higiene personal, així com les despeses de l'escolarització obligatòria.
L'ajut dura un màxim de 12 mesos, revisables cada 3 mesos.
En funció d'una avaluació trimestral, la persona refugiada podrà marxar del programa si ha assolit ja el nivell d'autonomia suficient (feina, llengua, vinculació amb l'entorn) o bé si no compleix els compromisos del Pla Individual d'Activitat o fa un mal ús dels recursos econòmics rebuts.
El Grup d'acollida: els mentors
Les persones acollides reben suport d'un grup de 3 a 5 mentors, l'anomenat Grup d'Acollida, que ajuda a fer gestions, a planificar les activitats del Pla i a tirar-les endavant.
Aquest grup també facilita la tasca d'establir vincles amb l'entorn, i d'acompanyar les persones acollides en el seu procés d'aprenentatge logístic i de recerca de feina.
Participació de persones voluntàries
Qui vulgui participar com a mentor/a ha d'adreçar-se al portal de tràmits Gencat.
Les persones seleccionades han de seguir un curs de formació específica i superar-lo, així com una entrevista personal que avaluï la seva idoneïtat.
Les qualitats que es valoren són: la capacitat d'empatia i el dinamisme; l'habilitat per relacionar-se amb persones diferents; la capacitat de potenciar les habilitats d'altres, i tenir predisposició a escoltar, orientar i donar suport.
D'altra banda, han de comprometre's a dedicar entre 2 i 4 hores setmanals a l'atenció de les persones refugiades durant un any; a acceptar la persona refugiada i/o família assignada, respectant la seva història, identitat, cultura i creences, i complir els requisits establerts en la Llei 25/2015, del 30 de juliol, del voluntariat i de foment de l'associacionisme (article 9: 'Deures dels voluntaris' i article 12 a) 'Drets dels destinataris que reben l'acció voluntària').
Al Programa Català de Refugi també col·laboren les entitats socials, donant suport als mentors dels grups d'acollida, i els ens locals (ajuntaments i consells comarcals) fent l'avaluació del Pla Individual d'Activitat.